»1. marts. Vores kampdag«. Det står på banneret, i fronten af det optog, der består af ca. 400 sortklædte demonstranter. De går igennem Nørrebros gader og op mod Gammel Torv og er aktivister fra Ungdomshuset. Selvom det denne torsdag er 11 år siden, Ungdomshuset på Jagtvej 69 blev ryddet, og der i 2008 åbnede et nyt på Dortheavej 61 i Københavns Nordvest-kvarter, demonstrerer de stadig.

De vil have, »at kommunen indrømmer de mange fejl den lavede dengang«, og de vil have et nyt ungdomshus på Nørrebro, står der på demonstrationens Facebook-begivenhed.

Hvert år siden rydningen den 1. marts 2007 har aktivisterne samlet sig på Blågårds Plads på Nørrebro, hvor demonstrationerne altid starter.